Document ID: 32013R0489

VYKONÁVACIE NARIADENIE KOMISIE (EÚ) č. 489/2013
z 27. mája 2013,
ktorým sa mení a dopĺňa príloha k nariadeniu (EÚ) č. 37/2010 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu, v súvislosti s dvojreťazcovou kyselinou ribonukleovou homológnou s kódovaním vírusovej ribonukleovej kyseliny pre časť obalového proteínu a časť intergénovej oblasti izraelského vírusu akútnej paralýzy
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s článkom 17,
so zreteľom na stanovisko Európskej agentúry pre lieky, ktoré vypracoval Výbor pre lieky na veterinárne použitie,
keďže:
(1)
Maximálne limity rezíduí (ďalej len „MRL“) farmakologicky účinných látok určených na použitie vo veterinárnych liekoch pre zvieratá určené na výrobu potravín alebo v biocídnych výrobkoch používaných pri chove hospodárskych zvierat v Únii by sa mali stanovovať v súlade s nariadením (ES) č. 470/2009.
(2)
Farmakologicky účinné látky a ich klasifikácia, pokiaľ ide o MRL v potravinách živočíšneho pôvodu, sú stanovené v prílohe k nariadeniu Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (2).
(3)
Európska agentúra pre lieky dostala žiadosť o stanovenie MRL pre dvojreťazcovú kyselinu ribonukleovú homológnu s kódovaním vírusovej ribonukleovej kyseliny pre časť obalového proteínu a časť intergénovej oblasti izraelského vírusu akútnej paralýzy, v prípade včiel.
(4)
Výbor pre lieky na veterinárne použitie odporučil, že pre túto farmakologicky účinnú látku nie je potrebné použiť štandardný farmakologický a toxikologický prístup, vrátane stanovenia úrovne prijateľného denného príjmu, a že sa nemusia stanoviť MRL uplatniteľné na med pre dvojreťazcovú ribonukleovú kyselinu homológnu s kódovaním vírusovej ribonukleovej kyseliny pre časť obalového proteínu a časť intergénovej oblasti izraelského vírusu akútnej paralýzy, v prípade včiel.
(5)
Európska agentúra pre lieky má podľa článku 5 nariadenia (ES) č. 470/2009 vždy zvážiť používanie MRL stanovených pre farmakologicky účinnú látku v konkrétnej potravine aj v iných potravinách vyrobených z rovnakého druhu, alebo používanie MRL stanovených pre farmakologicky účinnú látku v jednom alebo viacerých druhoch aj v prípade iných druhov. Výbor pre lieky na veterinárne použitie usúdil, že extrapoláciu maximálnych limitov rezíduí na iné druhy zvierat určené na produkciu potravín nie je možné v súvislosti s touto látkou podporiť.
(6)
Tabuľka 1 prílohy k nariadeniu (EÚ) č. 37/2010 by sa preto mala zmeniť a doplniť tak, aby zahŕňala dvojreťazcovú kyselinu ribonukleovú homológnu s kódovaním vírusovej ribonukleovej kyseliny pre časť obalového proteínu a časť intergénovej oblasti izraelského vírusu akútnej paralýzy, v prípade včiel, pričom by sa malo uviesť, že nie je potrebné stanoviť MRL uplatniteľné na med.
(7)
Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,
PRIJALA TOTO NARIADENIE:
Článok 1
Príloha k nariadeniu (EÚ) č. 37/2010 sa mení a dopĺňa podľa prílohy k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. mája 2013

Labels: 0
3
17